ཚོང་བདག་ཕུར་བ་སྐྱབས་ཚང་ནི་སྔོན་ཆད་ར་སྐོར་སྡེ་བའི་ཁྱིམ་ཚང་དབུལ་ཕོངས་ཡིན་ལ།ཁྱིམ་ཚང་དབུལ་ཕོངས་ནས་ཚོང་བདག་ཏུ་གྱུར་བའི་བརྒྱུད་རིམ་བཤད་དུས་ཕུར་བ་སྐྱབས་ལ་མྱོང་ཚོར་ཟབ་མོ་ཡོད་དེ།ཁོས་བཤད་རྒྱུར།ང་རང་ཆུང་ངུ་ཡིན་དུས་ནས་ཕ་མ་གཉིས་ཀ་འདས་ཤིང་།བརྟེན་ས་ཅི་ཡང་མེད་ལ།དེའི་ཁར་ང་རང་དབང་བོ་སྐྱོན་ཅན་ཡིན་པས།འཚོ་བ་ཧ་ཅང་སྐྱོ་བོ་ཆགས་ཡོད།ཡུལ་མི་རྣམས་ཀྱི་རོགས་རམ་འོག་ཏུ་འཚོ་ཐབས་ཙམ་བྱས་ཡོད།རྗེས་སུ་གྲོགས་པོ་ཞིག་གིས་མཚམས་སྦྱོར་བྱས་པ་ལྟར།སྔ་གཞུག་ཏུ་མཚོ་སྔོན་དང་བོད་ལྗོངས་སོགས་ཕྱོགས་སོ་སོར་སོང་ནས་བོད་ལྭ་བཟོ་བའི་ལག་རྩལ་ལ་སློབ་སྦྱོང་བྱས་པ་ཡིན་ཟེར།ཇི་སྐད་དུ།མི་ལ་བརྩོན་འགྲུས་ལྡན་གྱུར་ན།།འཇིག་རྟེན་འདི་ན་དཀའ་བ་མེད།།ཅེས་པ་ལྟར།ཕུར་བ་སྐྱབས་ཀྱི་དཀའ་སྤྱད་སྡུག་རུས་དང་འབད་འབུངས་ལྷོད་མེད་ལ་འབྲས་བུ་གཡུར་དུ་ཟ་བ་ཐོབ་སྟེ།ལག་རྩལ་བྱང་ཆུབ་པའི་བོད་ལྭ་བཟོ་བ་ཞིག་ཏུ་གྱུར་བ་རེད།